অন্যায়ের শিকার, লা লিগা ছাড়তে চাইছে রিয়াল মাদ্রিদ!

ওয়েব ডেস্ক: লা লিগা (La Liga) থেকে বেরিয়ে যেতে চাইছে রিয়াল মাদ্রিদ (Real Madrid)! চলছে এমনই বিস্ফোরক জল্পনা। সূত্রের খবর, রেকর্ড ১৫ বারের ইউরোপা সেরা ক্লাব মনে করছে, তাদের বিরুদ্ধে ‘ষড়যন্ত্র’ করছে স্প্যানিশ লিগ কর্তৃপক্ষ যার সভাপতি হাভিয়ের তেবাস (Javier Tebas)।

অতি সম্প্রতি লা লিগার এক ম্যাচে রিয়ালের তারকা মিডফিল্ডার জুড বেলিংহ্যামকে (Jude Bellingham) অসন্তোষ প্রকাশের জন্য লাল কার্ড দেওয়া হয়েছিল। রেফারির সেই সিদ্ধান্ত নিয়ে তুমুল বিতর্ক হয়েছে। অনেকের দাবি, ইংরেজ বেলিংহ্যামের ভাষা বুঝতে পারেননি স্প্যানিশ রেফারি। রিয়াল মনে করছে, তারা এমন এক সিস্টেমের শিকার যেখানে শুধু তাদেরই শাস্তিভোগ করতে হচ্ছে এবং প্রেসিডেন্ট তেবাস লিগের অন্য সব দলকে তাদের বিরুদ্ধে একজোট করেছেন।

আরও পড়ুন: পিতৃবিয়োগ, দেশে ফিরলেন ভারতের বোলিং কোচ

এই অবস্থায় মাদ্রিদের ক্লাব যা করতে পারে তা হল অ্যাসাইলাম অর্থাৎ আশ্রয়ের খোঁজ। স্পেন ছেড়ে ফ্লোরেন্তিনো পেরেজের (Florentino Perez) ক্লাব জার্মানির বুন্দেশলিগা, ইতালির সিরি আ কিংবা ফ্রান্সের লিগ ওয়ানের অন্তর্ভুক্ত হতে পারে। তবে প্রক্রিয়া একেবারেই সহজ নয়। এর জন্য বহু কাঠখড় পোড়াতে হবে। অনুমোদন নিতে হবে ফিফার, অনুমতি চাই উয়েফারও।

এক দেশের ক্লাব অন্য দেশের ফুটবল লিগে অংশ নিচ্ছে এমন ঘটনা অভূতপূর্ব না হলেও বিরল এবং নিচুস্তরে ঘটে থাকে। যেমন জেরার্ড পিকের মালিকানাধীন এফসি অ্যান্ডোরা সহ অ্যান্ডোরা দেশের একাধিক ক্লাব স্পেনের ফুটবল সিস্টেমে খেলে। ওয়েলশের কার্ডিফ সিটি, সোয়ানসি সিটি এবং রেক্সহ্যাম ইংলিশ ফুটবলের অন্তর্ভুক্ত।